
A közúti vasutak jellegzetes avulási jelenségei

A közúti vasutak avulása sok tekintetben hasonló a nagyvasúti pálya avulásához, mégis számos eltérés adódik a felépítmény szerkezetének sokrétűsége és olykor jelentős eltérése miatt. A tanulmányban célom összefoglalni az avulás okait, törvényszerűségeit, továbbá részletesen elemezni a budapesti villamos vonalbejárások során tapasztalt jellegzetes avulási formákat, jelenségeket.
Dolgozatomban kitérek az avulással kapcsolatos törvényszerűségek, modellek, körfolyamatok összefoglalására a szakirodalmak tükrében is. Bemutatom a Budapesten alkalmazott felépítményi rendszereket, s a tárgyalás során ismertetem a budapesti villamoshálózat általam készített állapotfelmérését is, amelyben a különféle felépítmények avulását vizsgálom, a kiváltó okok tükrében (pl.: építési, gyártási hibák; járművek többlet igénybevételei; üzemszerű elhasználódás, környezeti hatások, fenntartási hiányosságok). Vizsgálom továbbá ezekbe a hagyományos kategóriákba be nem sorolható egyéb speciális okokat is. Tanulmányomban elemzem a közúti vasutaknál észlelt jellegzetes avulási jelenségeket, feltárom a meghibásodások lehetséges okait, és elvégzem azok összehasonlító értékelését. Kiemelt hangsúlyt fektetek továbbá a közúti vasúton, illetve a nagyvasúton tapasztalható avulási jelenségek közötti különbségekre, hasonlóságokra. Kiemelnék pár érdekes példát:
A nagyvasutaknál az utóbbi években jelentős mennyiségű úgynevezett „head-check” típusú repedés alakult ki, feltehetően a nagyobb teljesítményű és tengelyterhelésű mozdonyok megjelenésével, illetve a nagyobb szilárdságú sínek alkalmazásának eredményeként. Külsőleg részben hasonló jelenség tapasztalható a közúti vasút megállóiban, a hajtott tengelyű forgózsámolyok megállási (indulási) helyein is. A megállóhelyek ezen szakaszain a sínszál párhuzamos irányú fáradási meghibásodásai figyelhetők meg.
Ilyenek továbbá a síndilatációs szerkezetek kóboráram okozta meghibásodásai, a sínfejen tapasztalható jellegzetes „hullámos csavarodások” és a közúti vasutak kettős terhelésének hatására kialakuló avulási formák.
A budapesti vonalak állapotfelmérését, a BKV-s felügyelet alatt végzett gyalogos bejárás, saját fotók, és a BKV pályás szakembereivel folytatott konzultáció alapján készítettem el.

